**CABINET PRIMAR**

**Nr.85671/09.09.2024**

**REFERAT DE APROBARE**

privind aprobarea modificării obiectului unor contracte de locațiune, încheiate pentru locuințe situate în municipiul Bistrița, str. G.Coșbuc, nr.11 și Al.Vlahuță, nr.5

Primăria municipiului Bistrița deține în administrare 3 locuințe, proprietatea Statului Român, situate în imobilul din municipiul Bistrița, str. G.Coșbuc, nr.11, respectiv str. Al.Vlahuță, nr.5, care sunt deținute de chiriași în baza unor contracte de locațiune.

Conform expertizei tehnice nr.081/martie 2023, întocmită de către Expert tehnic Prof. Dr.Ing. Păcurar Vasile, pentru imobilul situat în municipiul Bistrița, str. G.Coșbuc, nr.11, ” Construcția existentă nu prezintă siguranță în exploatare în forma actuală, majoritatea elementelor acesteia prezentând risc de cedare imediată, clădirea în ansamblu ei se consideră în clasa de risc seismic I, din care fac parte clădirile cu susceptabilitate de prăbușire, totală sau parțială, la acțiunea cutremurului”.

Indiferent de modalitatea de valorificare a imobilelor, chiriașii nu mai pot folosi locuințele în condiții de siguranță, fapt care le-a fost adus la cunoștință, motiv pentru care au acceptat locuințele propuse de Primăria municipiului Bistrița.

Chiriașul care locuiește în imobilul situat în municipiul Bistrița, str. Al.Vlahuță, nr.5, a solicitat în mai multe rânduri mutarea din locuință, având în vedere starea de degradare a întregului imobil, necesitând reparații ample pentru punerea în siguranță a acestuia.

Prin Hotărârea nr. 116/26.05.2022 a Consiliului local al municipiului Bistrița, s-a aprobat transformarea unor locuințe din blocurile vechi de locuințe, care au rămas libere ca urmare a renunțării, sau a decesului foștilor chiriași, în locuințe de serviciu, care au necesitat lucrări de aducere la stare de folosință, astfel că, la această dată nu sunt atribuite, acestea fiind libere. Ele sunt situate în municipiul Bistrița, B-dul Decebal, nr.17, sc.B, ap.23 si B-dul Decebal, nr.20, sc.B, ap.1 și sunt compuse din 2 camere și dependințe.

Locuința situată în municipiul Bistrița, Intr. Turturelelor, nr.3, sc.B, ap.59 a rămas liberă ca urmare a decesului fostului chirias și este compusă dintr-o cameră și dependințe.

Locuințele mai sus menționate fac parte din fondul vechi de locuințe, sunt înscrise în proprietatea privată a Statului Român și sunt potrivite să asigure nevoile locative ale chiriașilor.

Având în vedere necesitatea mutării în regim de urgență a chiriașilor, propun radierea din Anexa nr.2 la HCL nr. 116/26.05.2022, a pozițiilor nr.2 și 3, locuințele rămân în fondul vechi de locuințe, proprietatea privată a Statului Român, cu destinația de locuințe și vor fi atribuite persoanelor mai sus menționate.

Raportat la prevederile Legii locuinţei nr.114/1996, republicată, cu modificările şi completările ulterioare, precum şi ale Ordonanței de Urgență a Guvernului României nr.57/03.07.2019 privind Codul Administrativ, cu modificările şi completările ulterioare, propun inițierea Proiectului de hotărâre privind aprobarea modificării obiectului unor contracte de locațiune, încheiate pentru locuințe situate în municipiul Bistrița, str. G.Coșbuc, nr.11 și Al.Vlahuță, nr.5, în forma prezentată.

**Primarul municipiului Bistrița,**

**Ioan TURC**